CELEX: 32009D0455
Language: ro
Date: 2009-05-06 00:00:00
Title: Decizia nr. 455/2009/CE a Parlamentului European și a Consiliului din 6 mai 2009 de modificare a Directivei 76/769/CEE a Consiliului în ceea ce privește restricțiile privind introducerea pe piață și utilizarea diclormetanului (Text cu relevanță pentru SEE )

3.6.2009   
            
            
               RO
            
            
               Jurnalul Oficial al Uniunii Europene
            
            
               L 137/3
            
         
      DECIZIA
      NR. 455/2009/CE A PARLAMENTULUI EUROPEAN ȘI A CONSILIULUI
   
   din 6 mai 2009
   de modificare a Directivei 76/769/CEE a Consiliului în ceea ce privește restricțiile privind introducerea pe piață și utilizarea diclormetanului
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 95,
   având în vedere propunerea Comisiei,
   având în vedere avizul Comitetului Economic și Social European (1),
   hotărând în conformitate cu procedura prevăzută la articolul 251 din tratat (2),
   întrucât:
   
               (1)
            
            
               Riscurile pentru sănătatea umană prezentate de diclormetanul (DCM) din decapanții pentru vopsele au fost evaluate în mai multe studii (3) care au ajuns la concluzia că sunt necesare măsuri de reducere a riscurilor pe întreg teritoriul Comunității Europene, pentru a reduce riscurile pentru sănătatea umană prezentate de aplicarea DCM la nivel industrial, profesional și de către consumatori. Rezultatele acestor studii au fost evaluate de Comitetul științific pentru toxicitate, ecotoxicitate și mediu [CSTEE – denumit ulterior Comitetul științific privind riscurile de sănătate și de mediu (SCHER)] din cadrul Comisiei, care a confirmat faptul că expunerea la DCM eliberat din decapanții pentru vopsele este îngrijorătoare pentru sănătatea umană.
            
         
               (2)
            
            
               Pentru a atinge un nivel ridicat de protecție a sănătății pentru toate categoriile de utilizări (industriale, profesionale și de către publicul larg), comercializarea și utilizarea decapanților pentru vopsele care conțin DCM ar trebui restricționată.
            
         
               (3)
            
            
               Decapanții pentru vopsele care conțin DCM sunt utilizați de către publicul larg în casă, pentru îndepărtarea vopselelor, a smalțurilor și a lacurilor atât în interiorul, cât și în exteriorul clădirii. Utilizarea în siguranță a DCM de către publicul larg nu poate fi asigurată prin formare sau supraveghere. Prin urmare, singura măsură eficace de eliminare a riscurilor pentru publicul larg ce rezultă din utilizarea decapanților pentru vopsele care conțin DCM este interzicerea, pentru publicul larg, a comercializării, furnizării și utilizării de astfel de decapanți pentru vopsele.
            
         
               (4)
            
            
               Pentru a asigura o punere în aplicare proporționată a retragerii treptate, pe întregul lanț de furnizare cu decapanți pentru vopsele care conțin DCM, ar trebui stabilite date diferite pentru interzicerea primei introduceri pe piață și a ultimei furnizări către publicul larg și profesioniști.
            
         
               (5)
            
            
               Deoarece, în ciuda interdicției, publicul larg ar putea avea acces la decapanții pentru vopsele care conțin DCM prin lanțul de distribuție destinat utilizatorilor industriali și profesioniști, pe produs ar trebui să figureze un avertisment.
            
         
               (6)
            
            
               Accidentele mortale înregistrate în Europa în ultimii 18 ani ca urmare a utilizărilor industriale și profesionale au fost cauzate în principal de ventilația inadecvată, de echipamente individuale de protecție improprii, de utilizarea unor rezervoare inadecvate și de supraexpunerea la DCM. Prin urmare, ar trebui impuse restricții cu scopul de a controla și de a reduce riscurile legate de utilizările industriale și profesionale.
            
         
               (7)
            
            
               Profesioniștii se află, în general, sub incidența legislației în domeniul protecției lucrătorilor. Cu toate acestea, numeroase activități profesionale sunt deseori efectuate în spațiile clienților, care de multe ori nu dispun de condițiile adecvate pentru gestionarea, controlul și reducerea riscurilor pentru sănătate. Mai mult, lucrătorii independenți nu intră sub incidența legislației comunitare în domeniul protecției lucrătorilor, aceștia necesitând o formare adecvată pentru a putea desfășura activități de înlăturare a vopselelor cu ajutorul decapanților pentru vopsele care conțin DCM.
            
         
               (8)
            
            
               Introducerea pe piață și utilizarea decapanților pentru vopsele care conțin DCM de către profesioniști ar trebui interzise pentru a proteja sănătatea acestora și pentru a reduce numărul accidentelor mortale și al altor tipuri de accidente. Cu toate acestea, în cazul în care înlocuirea DCM este deosebit de dificilă sau inadecvată, statele membre ar trebui să poată permite utilizarea în continuare a DCM de către profesioniștii autorizați. Statele membre ar trebui să fie răspunzătoare de acordarea și monitorizarea acestei derogări, care ar trebui să fie bazată pe o formare obligatorie, cu respectarea unor cerințe specifice. Cu toate acestea, angajatorii și lucrătorii independenți ar trebui să evite de preferință utilizarea DCM prin înlocuirea acestuia cu o substanță sau un proces chimic ale cărui condiții de utilizare nu prezintă riscuri sau prezintă un risc mai redus pentru sănătatea și siguranța lucrătorilor.
            
         
               (9)
            
            
               Numărul de accidente mortale și de alte tipuri de accidente înregistrate pe parcursul desfășurării activităților industriale reprezintă un indicator al nerespectării corespunzătoare a legislației muncii aplicabile lucrătorilor care utilizează DCM. Expunerea la DCM este în continuare la un nivel ridicat și ar trebui aplicate măsuri suplimentare pentru reducerea riscului la care sunt expuși lucrătorii din cadrul instalațiilor industriale. Ar trebui adoptate măsuri preventive pentru reducerea la minimum a expunerii și pentru respectarea, atunci când este posibil din punct de vedere tehnic, a limitelor de expunere relevante pentru utilizarea profesională, cum ar fi o ventilație eficientă a locului de muncă, măsuri de reducere la minimum a evaporării de DCM din rezervoarele de imersie, măsuri pentru manipularea în condiții de siguranță a DCM în rezervoarele de imersie, echipamente individuale de protecție corespunzătoare și informarea și formarea corespunzătoare.
            
         
               (10)
            
            
               Echipamentele individuale de protecție ar trebui să fie în conformitate cu cerințele Directivei 89/686/CEE a Consiliului din 21 decembrie 1989 privind apropierea legislațiilor statelor membre referitoare la echipamentul individual de protecție (4).
            
         
               (11)
            
            
               Prin urmare, Directiva 76/769/CEE a Consiliului din 27 iulie 1976 privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (5) ar trebui modificată în consecință.
            
         
               (12)
            
            
               Prezenta decizie nu aduce atingere legislației comunitare care stabilește cerințele minime pentru protecția lucrătorilor, cum ar fi Directiva 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (6), precum și directivele speciale care se întemeiază pe aceasta, în special Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă [a șasea directivă specială în sensul articolului 16 alineatul (1) din Directiva 89/391/CEE a Consiliului] (versiune codificată) (7) și Directiva 98/24/CE a Consiliului din 7 aprilie 1998 privind protecția sănătății și securității lucrătorilor împotriva riscurilor legate de prezența agenților chimici la locul de muncă [a paisprezecea directivă specială în sensul articolului 16 alineatul (1) din Directiva 89/391/CEE] (8),
            
         ADOPTĂ PREZENTA DECIZIE:
   Articolul 1
   Anexa I la Directiva 76/769/CEE se modifică în conformitate cu anexa la prezenta decizie.
   Articolul 2
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.
   Articolul 3
   Prezenta decizie se adresează statelor membre.
   
      Adoptată la Strasbourg, 6 mai 2009.
      
         
            Pentru Parlamentul European
         
         
            Președintele
         
         H.-G. PÖTTERING
         
      
      
         
            Pentru Consiliu
         
         
            Președintele
         
         J. KOHOUT
         
      
   
   
      (1)  JO C 77, 31.3.2009, p. 29.
   
      (2)  Avizul Parlamentului European din 14 ianuarie 2009 (nepublicat încă în Jurnalul Oficial) și Decizia Consiliului din 23 aprilie 2009.
   
      (3)  „Methylene chloride: Advantages and drawbacks of possible market restrictions in the EU”, studiu TNO-STB finalizat în noiembrie 1999, http://ec.europa.eu/enterprise/chemicals/studies_en.htm; „Effectiveness of vapour retardants in reducing risks to human health from paint strippers containing dichloromethane”, studiu al grupului de experți ETVAREAD al cărui raport final a fost publicat în aprilie 2004, http://ec.europa.eu/enterprise/chemicals/studies_en.htm; „Evaluarea consecințelor potențialelor restricții asupra distribuției și a utilizării diclormetanului în decapanții pentru vopsele ”, studiu RPA finalizat în aprilie 2007, http://ec.europa.eu/enterprise/chemicals/studies_en.htm
   
      (4)  JO L 399, 30.12.1989, p. 18.
   
      (5)  JO L 262, 27.9.1976, p. 201.
   
      (6)  JO L 183, 29.6.1989, p. 1.
   
      (7)  JO L 158, 30.4.2004, p. 50.
   
      (8)  JO L 131, 5.5.1998, p. 11.
   
      ANEXĂ
      În anexa I la Directiva 76/769/CEE se adaugă următoarea rubrică:
      
         
                     „58.
                     Diclormetan
                     CAS Nr.: 75-09-2
                     EC Nr.: 200-838-9
                  
                  
                     
                                 1.
                              
                              
                                 Decapanții pentru vopsele care conțin diclormetan în concentrație masică egală sau mai mare de 0,1 %:
                                 
                                             (a)
                                          
                                          
                                             nu se introduc pe piață pentru prima dată după 6 decembrie 2010 în scopul furnizării către publicul larg sau către profesioniști;
                                          
                                       
                                             (b)
                                          
                                          
                                             nu se introduc pe piață după 6 decembrie 2011 în scopul furnizării către publicul larg sau către profesioniști;
                                          
                                       
                                             (c)
                                          
                                          
                                             nu se utilizează de către profesioniști după 6 iunie 2012.
                                          
                                       În sensul prezentului punct:
                                 
                                             (i)
                                          
                                          
                                             «profesionist» înseamnă orice persoană fizică sau juridică, inclusiv lucrători și lucrători independenți care decapează vopseaua în cadrul activităților lor profesionale în afara unei instalații industriale;
                                          
                                       
                                             (ii)
                                          
                                          
                                             «instalație industrială» înseamnă o instalație utilizată pentru activități de decapare a vopselelor.
                                          
                                       
                           
                                 2.
                              
                              
                                 Prin derogare de la punctul 1, statele membre pot permite pe teritoriul lor și pentru anumite activități utilizarea de către profesioniștii cu instruire specială a decapanților pentru vopsele care conțin diclormetan și pot permite introducerea pe piață a unor astfel de decapanți pentru aprovizionarea acestor profesioniști.
                                 Statele membre care aplică această derogare stabilesc dispoziții corespunzătoare pentru protecția sănătății și siguranței profesioniștilor care utilizează decapanți pentru vopsea care conțin diclormetan și informează Comisia cu privire la aceasta.
                                 Dispozițiile respective trebuie să includă cerința ca profesionistul să dețină un certificat acceptat de către statul membru în care își desfășoară activitatea sau să furnizeze alte documente doveditoare în acest sens sau să fie în alt mod autorizat de către statul membru respectiv, astfel încât să demonstreze că dispune de o formare și de competența corespunzătoare pentru a folosi în condiții de siguranță decapanții pentru vopsea care conțin diclormetan.
                                 Comisia întocmește o listă a statelor membre care au recurs la derogarea de la prezentul punct pe care o pune la dispoziția publicului pe Internet.
                              
                           
                                 3.
                              
                              
                                 Un profesionist care beneficiază de derogarea menționată la punctul 2 își poate desfășura activitatea numai în statele membre care au recurs la o astfel de derogare.
                                 Formarea profesională menționată la punctul 2 trebuie să cuprindă cel puțin:
                                 
                                             (a)
                                          
                                          
                                             conștientizarea, evaluarea și gestionarea riscurilor pentru sănătate, inclusiv informații privind înlocuitori sau procese existente ale căror condiții de utilizare sunt mai puțin periculoase pentru sănătatea și siguranța lucrătorilor;
                                          
                                       
                                             (b)
                                          
                                          
                                             utilizarea unei ventilații adecvate;
                                          
                                       
                                             (c)
                                          
                                          
                                             utilizarea unor echipamente individuale de protecție corespunzătoare care sunt în conformitate cu cerințele Directivei 89/686/CEE.
                                          
                                       Angajatorii și lucrătorii independenți trebuie, de preferință, să înlocuiască DCM cu o substanță sau un proces chimic ale cărui condiții de utilizare nu prezintă riscuri sau prezintă un risc mai redus pentru siguranța și sănătatea lucrătorilor.
                                 Profesionistul aplică toate măsurile de siguranță relevante care se utilizează în practică, inclusiv utilizarea echipamentelor individuale de protecție.
                              
                           
                                 4.
                              
                              
                                 Fără a aduce atingere altor dispoziții legislative comunitare în domeniul protecției lucrătorilor, decapanții pentru vopsele care conțin diclormetan în concentrație masică egală sau mai mare de 0,1 % pot fi utilizați în instalații industriale numai dacă sunt îndeplinite cel puțin următoarele condiții:
                                 
                                             (a)
                                          
                                          
                                             există o ventilație eficientă în toate zonele de procesare, în special pentru procesarea umedă și uscarea articolelor decapate: la rezervoarele de imersie ventilația locală este suplimentată prin ventilare forțată în zonele respective pentru a reduce la minimum expunerea și a respecta, dacă este fezabil din punct de vedere tehnic, limitele de expunere relevante pentru utilizarea profesională;
                                          
                                       
                                             (b)
                                          
                                          
                                             s-au luat măsuri pentru a reduce la minimum evaporarea din rezervoarele de imersie, ca, de exemplu: capace pentru acoperirea rezervoarelor de imersie, mai puțin pe durata încărcării și descărcării; proceduri de încărcare/descărcare adecvate pentru rezervoarele de imersie; spălarea rezervoarelor cu apă sau apă sărată pentru a îndepărta solventul în exces după descărcare;
                                          
                                       
                                             (c)
                                          
                                          
                                             s-au luat măsuri pentru manipularea în condiții de siguranță a diclormetanului din rezervoarele de imersie, ca, de exemplu: pompe și conducte pentru a transfera decapantul pentru vopsele în și din rezervoarele de imersie; și dispozitive adecvate pentru curățarea în condiții de siguranță a rezervoarelor și îndepărtarea nămolului;
                                          
                                       
                                             (d)
                                          
                                          
                                             sunt disponibile echipamente individuale de protecție, care sunt în conformitate cu Directiva 89/686/CEE, ca, de exemplu: mănuși de protecție adecvate, ochelari și îmbrăcăminte de protecție; și echipament corespunzător de protecție a respirației în cazul în care respectarea limitelor de expunere relevante pentru utilizarea profesională nu se poate asigura în alt mod;
                                          
                                       
                                             (e)
                                          
                                          
                                             se asigură informarea, instruirea și formarea corespunzătoare a operatorilor privind utilizarea unor astfel de echipamente.
                                          
                                       
                           
                                 5.
                              
                              
                                 Fără a aduce atingere altor dispoziții comunitare privind clasificarea, etichetarea și ambalarea substanțelor și preparatelor, decapanții pentru vopsele care conțin diclormetan în concentrație masică egală sau mai mare de 0,1 % se marchează în mod vizibil, lizibil și de neșters până la 6 decembrie 2011 cu mențiunea:
                                 «Numai pentru utilizatorii industriali și profesioniști autorizați în anumite state membre UE – a se verifica unde este permisă utilizarea.»”